《同庆长游草堂》
宋代·释德洪

万株苍烟间，杳然出微径。相逢知有得，一笑洗孤愤。

萧萧半窗雨，终日满风听。绿云到巉绝，小立锐清兴。

约公我辈人，发此一区胜。春工自无私，风力亦强敏。

柳垂拂掠黄，溪作揩磨净。篱间殿寒梅，吴姬发微哂。

已忻鸟声乐，更爱游丝迥。余郎妙天下，气与山岳峻。

春光缠肺肠，霁月磨风韵。诗如画好马，落笔得神骏。

日斜兴未阑，山穷春不尽。更为明日游，踏遍钟山顶。

旋汲一人泉，峰头煮春茗。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。